text: Дюмолен ще участва на Тур дьо Франс | http://velocafe.bg	Velocafe.bg - колоезденето на едно място
  Автор Velocafe.bg Публикувано на 6 юни 2018 Comments 1
  Sunweb потвърди, че Том Дюмолен ще участва в Tour de France с цел да стигне до успеха в генералното класиране.
  Германският отбор обяви разширен състав за френския Гранд Тур. В него са включени 12 имена, от които в крайна сметка 8 ще участват в прочутата обиколка. Сред 12-те са и другите силни претенденти на тима за генерално класиране Вилко Келдерман и Майкъл Матюс.
  Преди броени дни Дюмолен завърши втори в Giro d'Italia, след като година по-рано бе шампион.
  До момента холандецът отказваше да разкрие, дали ще участва на Тура, но сега решението е ясно. За първи път той ще се бори за генералното класиране в два последователни Гранд тура.
  "Много съм горд с това, което вече постигнах в Джирото и считам всеки резултат, който можем да постигнем на Tour de France, за бонус към този сезон", заяви Дюмолен.
  "Досега сезонът ми бе фокусиран върху Джирото и целенасочено тимът изчака с решението за Тура докато Джирото завърши. След добро Джиро решихме да отидем в Тура с фокус към генералното класиране без да имаме за цел конкретен резултат. Да караш два последователни Гранд тура за генерално класиране е ново преживяване за мен и за отбора, и ще ни даде ценни данни за бъдеще."